

**REPUBLIKA HRVATSKA**

**KARLOVAČKA ŽUPANIJA**



 **OPĆINA KAMANJE**

 **OPĆINSKO VIJEĆE**

KLASA: 023-01/21-01/03

UR.BROJ: 2133-18-01-24-19

U Kamanju, 29.08.2024. godine

**PREDMET: ZAPISNIK SA 19. SJEDNICE OPĆINSKOG VIJEĆA OPĆINE KAMANJE**

Sjednica je započela u 19:00 sati u prostorima vijećnice Općine Kamanje.

Sjednici su nazočili: Ivan Lukunić, Josip Ribarić, Stjepan Maršić, Dragutin Ivančić

Nenazočni: Ana Ladika, Ružica Brgan, Kristina Novosel Mihalić

Od predstavnika izvršne vlasti:

* načelnik Općine Kamanje Damir Mateljan

Zapisničar: Anita Matešić Štajcer

Utvrđuje se da je prisutno 4, od ukupno 7 vijećnika, te je utvrđen kvorum za donošenje odluka.

Sjednicu otvara predsjednik Općinskog vijeća gospodin Ivan Lukunić. U uvodnom dijelu pozdravio je prisutne.

Predlaže slijedeći:

**DNEVNI RED:**

1. Aktualni sat

2. Realizacija točaka i prihvaćanje zapisnika sa 18. sjednice Općinskog vijeća

3. Polugodišnji izvještaj o izvršenju proračuna na dan 30.06.2024. godine

4. Zaključak o prihvaćanju Izvješća o radu Općinskog načelnika za razdoblje 01.01.2024. do 30.06.2024. godine

5. Odluka o izmjeni Odluke o koeficijentu i osnovici za obračun plaće načelnika

6. Odluka o broju i visini stipendija učenicima i studentima za školsku/akademsku godinu 2024./2025.

7. Odluka o odabiru najpovoljnije ponude – održavanje javne rasvjete na području Općine Kamanje

8. Odluka o odabiru najpovoljnije ponude – nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje

9. Odluka o odabiru najpovoljnije ponude – izrada Urbanističkog plana uređenja groblja Kamanje

 Gospodin Lukunić je predložio da se Dnevni red proširi sa dvije točke, točkom 10. i 11. koje glase:

10. Odluka o raspisivanju javnog natječaja za prodaju nekretnina u vlasništvu Općine Kamanje.

11. Odluka o dopuni Cjenika pružanja usluga održavanja zelenih površina i parkinga

Predloženi dnevni red sa proširenom točkom dan je na glasanje te je jednoglasno, sa 4 glasa „ZA“ prihvaćen.

**Ad1) Aktualni sat**

Gospodin Ivančić upozorio je da je potrebno malčirati cestu kroz Jašik prema Reštovu s obzirom da su se grane nadvile nad cestu, na što je gospodin Lukunić odgovorio da će se proći malčerom još jednom sve ceste, a za nešto ćemo morati angažirati vanjskog suradnika s jačim malčerom jer je potrebno uređenje kroz sva naselja, i Brlog i Petrinski Kut i Mali Vrh, Reštovo, odnosno u svakom se naselju ima nešto što još potrebno urediti.

Gospodin Maršić pitao je da li imamo još što agregata za navoz s obzirom da bi bilo potrebno da se navozi put prema Brlogu na nekoliko mjesta. Komentirao je „zidić“ na cesti u Brlogu i smatra da je dobro napravljen. Načelnik je rekao da je taj put već navažan, a da na tom putu postoje još dva – tri mjesta koja će se dodatno urediti.

Gosp. Lukunić spomenuo je šumski put u Reštovu koji se spaja na put prema Bubjarcima i koji bi se mogao koristiti za teške terete, odnosno da se kamioni koji trenutno provoze trupce kroz naselje Reštovo preusmjere na taj put prema Bubnjarcima. Nadovezao se gosp. Ivančić i rekao da je potrebno izići na teren i vidjeti o kojem putu je riječ s obzirom da su na tom potezu dva puta, vrlo blizu jedan drugome. Jedan put ide kroz Burnik, dužine cca 400 m, a drugi je novi put od Žakanjskog vatrogasnog doma prema Brezniku i spaja se na Bubnjarski put i taj je cca 200 - 250 m dužine. Trenutno se može tim putem proći, njega bi trebalo malo pročistiti i proširiti. Načelnik je napomenuo da za takve radove, mjesni odbori trebaju podnijeti zahtjeve.

Vijećnici su se složili da bi se uređenjem tog puta rasteretilo naselje od provoza kamiona te su se složili da će gosp. Lukunić i gosp. Ivančić, te gosp. Dražen Novosel kao inicijator uređenja puta, izaći na teren te utvrditi stanje puta i potrebne radove te pripremiti troškovnik.

Načelnik se nadovezao kako je ponovno raspisan natječaj za šumske puteve i kako ćemo se ponovno, po treći put javiti na taj natječaj sa dokumentacijom koju već imamo pripremljenu i za koju je potrebna samo revizija. Reviziju dokumentacije će nam odraditi izrađivač te iste dokumentacije – Šumarski fakultet iz Zagreba, a dogovor je da će naplatiti tu reviziju 1.000,00 € samo u slučaju da nam odobre sredstva na natječaju. Ukoliko budemo ponovno odbijeni, nećemo platiti ništa. Riječ je o putu koji ide prema Vodenici.

Predsjednik je zaključio aktualni sat te se prešlo na sljedeću točku dnevnog reda.

**Ad2) Realizacija točaka i prihvaćanje zapisnika sa 18. sjednice Općinskog vijeća**

Nema dopuna ili primjedbi na zapisnik sa 18. sjednice Općinskog vijeća te se prelazi na treću točku dnevnog reda.

**Ad3**) **Polugodišnji izvještaj o izvršenju proračuna na dan 30.06.2024. godine**

Pročelnica je dala uvodno obrazloženje i pojasnila da na temelju članka 88. Zakona o proračunu načelnik je dužan polugodišnji izvještaj o izvršenju proračuna za prvo polugodište tekuće godine podnijeti predstavničkom tijelu na donošenje do 30. rujna tekuće proračunske godine. Polugodišnji izvještaj o izvršenju Proračuna Općine Kamanje za 2024. ujedno je i konsolidirani Polugodišnji izvještaj o izvršenju proračuna u kojem su obuhvaćeni i svi prihodi i rashodi proračunskog korisnika – Dječji vrtić Kamanje.

Obrazložila je prihodovnu i rashodovnu stranu ostvarenja proračuna u prvoj polovici godine, posebno za prihode i rashode Općine te posebno za Dječji vrtić Kamanje. Detaljna razrada prihoda i rashoda dana je u obrazloženju koje su dane u prilog.

Polugodišnji obračun Proračuna je dan na raspravu.

Načelnik se osvrnuo na indeks ostvarenja proračuna u prvoj polovici ove godine u odnosu na ostvarenje u istom proračunskom razdoblju prethodne godine te utvrdio da je ove godine veće ostvarenje prihodovne strane za 67.000,00 € te je konstatirao da je to radi povećanja plaća što je rezultiralo većim prihodima od poreza.

Gosp. Maršić je pitao da li imamo još nekih obaveza po kreditima na što je načelnik obrazložio da nam na kraju ove godine ističe dugoročni kredit za provedbu projekta „Misterion“ te imamo kratkoročni kredit kod Karlovačke banke kojem je rok otplate godina dana.

Gospodin Ribarić je pitao što je sa investicijom za vatrogasce – nabavu vozila za DVD Reštovo? Gosp. Mateljan je rekao da je potrebno složiti strukturu financiranja, dio iz kredita, dio iz Općinskog proračuna, a dio od Županije.

Načelnik se ponovno osvrnuo na prihode općinskog proračuna i rekao kako je glavni izvor punjenja proračuna porez na dohodak i kako će taj porez biti sve manji, što je normalno, da se rastereti poslodavac da može dati veću plaću zaposleniku, a imamo mali broj ljudi koji je zaposlen u Republici Hrvatskoj, s obzirom da većina našeg stanovništva radi u inozemstvu, odnosno u Sloveniji. Zakon o izbjegavanju dvostrukog oporezivanja govori da zaposleni u inozemstvu ne plaćaju porez u mjestu svog prebivališta, odnosno nema punjenja Proračuna od tih osoba, a komunalnu uslugu dobivaju u mjestu prebivališta. Mnogo puta smo spominjali taj problem te da bi se taj porez trebao kompenzirati, ali Vlada to ne prepoznaje kao problem. Načelnik je iznio mišljenje da bi nam se taj porez trebao kompenzirati kroz dio poreza na dobit s obzirom da imamo veliki broj poduzetnika i obrtnika.

Vijećnici su raspravljali o netransparentnosti trošenja sredstava iz EU fondova na razini županije i države te namještanju natječaja.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesen sljedeći**

**Polugodišnji izvještaj o izvršenju proračuna na dan 30.06.2024. godine**

Polugodišnji izvještaj o izvršenju Proračuna Općine Kamanje prilaže se uz ovaj Zapisnik.

Prelazi se na slijedeću točku.

**Ad4)** **Zaključak o prihvaćanju Izvješća o radu Općinskog načelnika za razdoblje 01.01.2024. do 30.06.2024. godine**

Općinski načelnik podnio je Izvješće o radu načelnika za razdoblje od 01.01.2024.-30.06.2024. Izvješće se podnosi temeljem članka 45. stavak 1. Statuta Općine Kamanje („Glasnik Općine Kamanje“ br. 01/21) prema kojem je načelnik dužan dva puta godišnje podnositi izvješće o svom radu. Statutom Općine Kamanje utvrđeno je da je općinski načelnik nositelj izvršne vlasti, te da sukladno Zakonu o lokalnoj i područnoj (regionalnoj) samoupravi načelnik obavlja izvršne poslove lokalne samouprave utvrđene zakonom. U izvještajnom razdoblju načelnik Općine Kamanje uredno je obavljao sve izvršne poslove koji su mu povjereni zakonom. U izvještajnom razdoblju ostvarena je otvorena, dobra, iskrena i kontinuirana suradnja sa vijećnicima Općine Kamanje, zaposlenicima u Jedinstvenom upravnom odjelu Općine Kamanje, sa ovlaštenim osobama na razini Županije, gradova, općina, posebno sa predstavnicima resornih ministarstava, te sredstvima javnog priopćavanja.

Prijedlog Odluke je dan na raspravu.

Nitko se nije javio za raspravu.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

Utvrđuje se da je donesen sljedeći

**Zaključak**

**o prihvaćanju Izvješća o radu Općinskog načelnika za razdoblje 01.01.2024. do 30.06.2024. godine**

Članak 1.

Prihvaća se izvješće o radu Općinskog načelnika za razdoblje 01.01.2024. do 30.06.2024. godinu, KLASA: 022-05/21-01/02, UR.BROJ: 2133-18-02-24-14 od dana 12.08.2024. godine

Članak 2.

Izvješće o radu Općinskog načelnika za razdoblje od 01.01.2024. do 30.06.2024. godinu iz članka 1. sastavni je dio ovog Zaključka.

Članak 3.

Ovaj Zaključak stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

**Ad5) Odluka o izmjeni Odluke o koeficijentu i osnovici za obračun plaće načelnika**

Načelnik je obrazložio kako se plaća načelniku obračunava na temelju osnovice za obračun plaća državnih dužnosnika i koeficijenta kojeg određuje Općinsko vijeće. S obzirom da je Vlada nedavno usvojila novu odluku o osnovici za obračun plaća, automatizmom su povećanje i plaće lokalnih dužnosnika, potrebno je smanjiti koeficijent koji je do sada iznosio 4,2. Predlaže se da koeficijent bude 3, te bi s tim koeficijentom neto plaća načelnika iznosila oko 2.000,00 €.

Prijedlog Odluke je dan na raspravu.

Vijećnici su informirani i o ostalim plaćama djelatnica u Jedinstvenom upravnom odjelu i Vlastitom pogonu. Gosp. Maršić komentirao je da za povećanje i tih plaća jer smatra da zaposlenici moraju biti adekvatno plaćeni kako bi bili motivirani za rad.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

Utvrđuje se da je donesena sljedeća

**O D L U K A**

 **o izmjeni Odluke o koeficijentu i osnovici za obračun plaće načelnika**

**Članak 1.**

U Odluci o koeficijentu i osnovici za obračun plaće načelnika (Glasnik Općine Kamanje br. 02/24 i 03/24) mijenja se članak 2. koji sada glasi:

„ Koeficijent za obračun plaće Načelnika iznosi 3,00“.

**Članak 2.**

Ove Odluka o izmjenama Odluke stupa na snagu osmog dana od dana objave u Glasniku općine Kamanje.

Prelazi se na slijedeću točku.

**Ad6) Odluka o broju i visini stipendija učenicima i studentima za školsku/akademsku godinu 2024./2025.**

Pročelnica je obrazložila da trenutno imamo tri studenta kojima se isplaćuje stipendija te će ovaj mjesec biti isplaćena posljednja po postojećim ugovorima. Predloženom odlukom potrebno je definirati za koliko stipendija će se raspisati natječaj za studente i za koliko za učenike. Ujedno je potrebno odrediti visinu stipendija.

Prijedlog Odluke je dan na raspravu.

Vijećnici su se složili da se raspiše natječaj za pet studentski stipendija i pet srednjoškolskih za deficitarna zanimanja. Što se tiče visine stipendije predlaže se za stipendija bude 80,00 € mjesečno za studente i 60,00 € mjesečno za učenike.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

Utvrđuje se da je donesena sljedeća

**O D L U K A**

 **o broju i visini stipendija učenicima i studentima za školsku/akademsku godinu 2024./2025.**

**Članak 1.**

U školskoj godini 2024./2025. dodijelit će se ukupno 5 (pet) stipendija učenicima deficitarnih zanimanja.

**Članak 2.**

U akademskoj godini 2024./2025. dodijelit će se ukupno 5 (pet) stipendija studentima.

**Članak 3.**

Određuje se visina mjesečnog iznosa stipendije u školskoj/akademskoj godini 2024./2025. i to:

* učenicima u iznosu od 60,00 eura mjesečno
* studentima u iznosu od 80,00 eura mjesečno.

Stipendije se isplaćuju tijekom školske / akademske godine 2024./2025. i to:

* za učenike počev od 1. rujna 2024. godine, zaključno s 30. lipnja 2025. godine
* za studente počev od 1. listopada 2024. godine, zaključno s 30. rujna 2025. godine

**Članak 4.**

Ova Odluka stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

**Ad7) Odluka o odabiru najpovoljnije ponude – održavanje javne rasvjete na području Općine Kamanje**

Pročelnica je obrazložila da je bio raspisan pozivni natječaj za održavanje javne rasvjete koji je bio objavljen na web stranicama Općine Kamanje te su pozivi poslani na tri adrese. Zaprimili smo tri ponude i to ponuda obrta BIG iz Žakanje, ponuda tvrtke Timelektro d.o.o. iz Ozlja te ponuda tvrtke Enteh d.o.o. iz Kamanje. Kriterij za odabir ponuda bila je najniža cijena. Najnižu cijenu održavanja ponudila je tvrtka Enteh d.o.o. dok je ponuda tvrtke Timelektro d.o.o. najskuplja.

Odluka je dana na raspravu.

Vijećnici su uspoređivali i komentirali pristigle ponude, odnosno pojedinačne cijene u ponudama te dosadašnja iskustva u pružanju te usluge.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesena sljedeća**

**Odluka o odabiru najpovoljnije ponude – održavanje javne rasvjete na području Općine Kamanje**

Članak 1.

**1. Podaci o javnom naručitelju**

a) Naziv: Općina Kamanje

b) Sjedište: 47 282 Kamanje, Kamanje 106

c) MB: 02549301, OIB: 01582703044

d) tel: 047/642-288, fax: 047/642-290, e-mail: opcina.kamanje@kamanje.hr

 Ova e-mail adresa je zaštićena od spam robota, nije vidljiva ako ste isključili JavaScript

**2. Predmet nabave:** Održavanje javne rasvjete na području Općine Kamanje

**3. Naziv ponuditelja čija je ponuda odabrana:**

**ENTEH Energy of tomorrow d.o.o., Reštovo 28b, 47282 Kamanje, OIB: 42447215248**

**4. Razlozi odabira:**

Odaslani su pozivi na dostavu ponuda na tri (3) adrese, te je objavljen na web stranicama Općine Kamanje, <https://www.kamanje.hr/1/v/623/Jednostavna-nabava-JED-132024-Odrzavane-javne-rasvjete-na-podrucju-Opcine-Kamanje> a u postupku odabira sudjelovala su tri ponuditelja što je vidljivo iz zapisnika o pregledu i ocjeni pristiglih ponuda. U skladu sa zaključcima Zapisnika o pregledu i ocjeni ponuda, ponuda ponuđača **ENTEH Energy of tomorrow d.o.o., Reštovo 28b, 47282 Kamanje, OIB: 42447215248** odabrana je kao najpovoljnija.

**5. Cijena ponude:**

1.153,75 € sa obračunatim PDV-om.

Članak 2.

Ovlašćuje se načelnik Općine Kamanje da sa odabranim ponuditeljem sklopi Ugovor o održavanju javne rasvjete na području Općine Kamanje u kojem će se definirati rokovi i uvjeti isporuke usluge.

Članak 3.

 Ova Odluka stupa na snagu osam dana nakon objave u „Glasniku općine Kamanje“.

Prelazi se na slijedeću točku.

**Ad8) Odluka o odabiru najpovoljnije ponude – nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje**

Pročelnica je obrazložila da je bio raspisan pozivni natječaj za nabavu i prijevoz kamenog materijala za potrebe održavanja nerazvrstanih cesta i javnih površina na području općine Kamanje koji je bio objavljen na web stranicama Općine Kamanje te je poziv bio poslan na četiri potencijalna ponuditelja. Zaprimljena je samo jedna ponuda i to od ponuditelja ML Gradnja d.o.o.

Prijedlog Odluke je dan na raspravu.

Vijećnici su raspravljali o cijenama u ponudi te povećanju u odnosu na prethodni ugovor. S obzirom da je pristigla samo jedna ponuda, koja je prihvatljiva te dosadašnja suradnja s istim dobavljačem je bila dobra, složili su se da se ponuda prihvati.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesena slijedeća**

**O D L U K A**

**Odluka o odabiru najpovoljnije ponude – nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje**

Članak 1.

**1. Podaci o javnom naručitelju**

a) Naziv: Općina Kamanje

b) Sjedište: 47 282 Kamanje, Kamanje 106

c) MB: 02549301, OIB: 01582703044

d) tel: 047/642-288, fax: 047/642-290, e-mail: opcina.kamanje@kamanje.hr

 Ova e-mail adresa je zaštićena od spam robota, nije vidljiva ako ste isključili JavaScript

**2. Predmet nabave:** Nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje

**3. Naziv ponuditelja čija je ponuda odabrana:**

**ML GRADNJA d.o.o. iz Karlovca, A. Starčevića 20, OIB 95407661608**

**4. Razlozi odabira:**

Odaslani su pozivi na dostavu ponuda na četiri (4) adrese, te je objavljen na web stranicama Općine Kamanje, <https://www.kamanje.hr/1/307/Postupci-jednostavne-nabave> , a u postupku odabira sudjelovao je jedan ponuditelj što je vidljivo iz zapisnika o pregledu i ocjeni pristiglih ponuda. U skladu sa zaključcima Zapisnika o pregledu i ocjeni ponuda, ponuda ponuđača ML GRADNJA d.o.o. iz Karlovca, A. Starčevića 20, OIB 95407661608 odabrana je kao najpovoljnija.

**5. Cijena ponude:**

13.070,63 € sa obračunatim PDV-om.

Članak 2.

Ovlašćuje se načelnik Općine Kamanje da sa odabranim ponuditeljem sklopi Ugovor o nabavi i prijevozu kamenog materijala za potrebe održavanja nerazvrstanih cesta i javnih površina na području Općine Kamanje u kojem će se definirati rokovi i uvjeti isporuke usluge.

Članak 3.

 Ova Odluka stupa na snagu osam dana nakon objave u „Glasniku općine Kamanje“.

Prelazi se na slijedeću točku.

**Ad9) Odluka o odabiru najpovoljnije ponude – izrada Urbanističkog plana uređenja groblja Kamanje**

Načelnik je pojasnio da se Općina Kamanje natjecala za sredstva za sufinanciranje projektne dokumentacije za uređenje groblja te su nam odobrena sredstva Ministarstva prostornog uređenja. Međutim, da bi mogli izraditi tu dokumentaciju, prethodno je nužno izraditi urbanistički plan uređenja groblja.

Pročelnica je pojasnila da je za poziv na dostavu ponuda objavljen na web stranicama Općine Kamanje te poslan na tri adrese. Dobili smo samo jednu ponudu ponuditelja Urbanlab d.o.o. iz Karlovca.

Prijedlog Odluke je dan na raspravu.

Pojašnjeno je da su sredstva za izradu urbanističkog plana uređenja groblja u Kamanju osigurana iz EU fondova, odnosno iz NPOO-a za što su nam odobrena sredstva u iznosu od 12.000,00 €. Ponuda tvrtke Urbanlab d.o.o. iznosi 10.000,00 €, a ta tvrtka nije u sustavu PDV-a.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesena slijedeća**

**O D L U K A**

 **o odabiru najpovoljnije ponude – izrada Urbanističkog plana uređenja groblja Kamanje**

Članak 1.

**1. Podaci o javnom naručitelju**

a) Naziv: Općina Kamanje

b) Sjedište: 47 282 Kamanje, Kamanje 106

c) MB: 02549301, OIB: 01582703044

d) tel: 047/642-288, fax: 047/642-290, e-mail: opcina.kamanje@kamanje.hr

 Ova e-mail adresa je zaštićena od spam robota, nije vidljiva ako ste isključili JavaScript

**2. Predmet nabave:** Usluga izrade urbanističkog plana uređenja groblja Kamanje

**3. Naziv ponuditelja čija je ponuda odabrana:**

**URBANLAB d.o.o. iz Karlovca, S. Radića 32, OIB 91526895037**

**4. Razlozi odabira:**

Odaslani su pozivi na dostavu ponuda na tri (3) adrese, te je objavljen na web stranicama Općine Kamanje, <https://www.kamanje.hr/1/v/622/Poziv-na-dostavu-ponuda-usluga-izrade-Urbanistickog-plana-uredjenja-groblja-Kamanje> , a u postupku odabira sudjelovao je jedan ponuditelj što je vidljivo iz zapisnika o pregledu i ocjeni pristiglih ponuda. U skladu sa zaključcima Zapisnika o pregledu i ocjeni ponuda, ponuda ponuđača URBANLAB d.o.o. iz Karlovca, S. Radića 32, OIB 91526895037 odabrana je kao najpovoljnija.

**5. Cijena ponude:**

10.000,00 € bez PDV-om (ponuditelj nije u sustavu PDV-a).

Članak 2.

Ovlašćuje se načelnik Općine Kamanje da sa odabranim ponuditeljem sklopi Ugovor o usluzi izrade urbanističkog plana uređenja groblja Kamanje u kojem će se definirati rokovi i uvjeti isporuke usluge.

Članak 3.

 Ova Odluka stupa na snagu osam dana nakon objave u „Glasniku općine Kamanje“.

Prelazi se na slijedeću točku.

**Ad10) Odluka o raspisivanju javnog natječaja za prodaju nekretnina u vlasništvu Općine Kamanje**

Pročelnica je pojasnila da se u predloženoj odluci o raspisivanju natječaja predlaže prodaja nekretnina, odnosno puteva u vlasništvu Općine Kamanje kojih u naravi nema već se te nekretnine već niz godina koriste u privatne svrhe. Konkretno, riječ je o nekretninama oko kućnog broja Kamanje 51A i Kamanje 51 B.

Prijedlog Odluke je dan na raspravu.

Vijećnici su se složili da se nekretnine prodaju s obzirom da su to nekretnine koje se već više od 50-tak godina nalaze u uživanju od strane privatnih osoba. Također su komentirali da je preko privatnih parcela izgrađena cesta na koju se u zemljišnim knjigama upisala Općina Kamanje bez naknade. Istaknut je problem zemljišno knjižnih evidencija, odnosno kako se u prošlosti nije vodila briga oko prijenosa vlasništva prilikom kupnje i prodaje nekretnina.

Vijećnici su se složili da početna cijena za predložene čestice koje se prodaju bude minimalna, odnosno 1,00 € po m2.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesena slijedeća**

**Odluka o raspisivanju javnog natječaja za prodaju nekretnina u vlasništvu Općine Kamanje**

Članak 1.

Raspisuje se javni natječaj za prodaju nekretnina u vlasništvu Općine Kamanje (dalje u tekstu: Općina):

1. k.č.br. 2559/1 k.o. Brlog Ozaljski - PUTEVI NEPLODNO, površine 116 m2, udio 1/1, ZK broj 1588
2. k.č.br. 2559/2 k.o. Brlog Ozaljski – PUTEVI NEPLODNO, površine 93 m2, udio 1/1, ZK broj 1588
3. k.č.br. 2559/3 k.o. Brlog Ozaljski – PUTEVI – PUT, površine 283 m2, udio 1/1, ZK broj 1558

Članak 2.

Početna cijena za zemljište iz Članka 1. označeno točkom 1. iznosi 116,00 eura

Početna cijena za zemljište iz Članka 1. označeno točkom 2. iznosi 93,00 eura

Početna cijena za zemljište iz Članka 1. označeno točkom 3. iznosi 283,00 eura

Članak 3.

Zemljište se prodaje u zatečenom stanju, po načelu „viđeno-kupljeno“ što isključuje sve naknadne prigovore kupca.

Članak 4.

Ponuditelji mogu biti fizičke i pravne osobe, a strane osobe ako ispunjavaju zakonom predviđene uvjete za stjecanje prava vlasništva.

Članak 5.

Kriterij za izbor najpovoljnijeg ponuditelja uz ispunjavanje ostalih uvjeta natječaja je najviša ponuđena cijena.

Članak 6.

Javni natječaj objavit će se na Internet stranicama Općine, [www.kamanje.hr](http://www.kamanje.hr) i na oglasnoj ploči Općine.

Članak 7.

Odgovorna osoba za provedbu javnog natječaja Damir Mateljan. Povjerenstvo za provedbu natječaja u sastavu:

1. Marija Martinac - predsjednik
2. Anita Matešić Štajcer - član
3. Suzana Priselac Špeljko - član

Članak 8.

Povjerenstvo za provedbu natječaja sastavlja zapisnik o svom radu te ga dostavlja nadležnom tijelu, koje nakon toga donosi Odluku o odabiru najpovoljnije ponude, a nakon čega se potpisuje Ugovor.

Članak 9.

Ova Odluka stupa na snagu danom donošenja, a objaviti će se u Glasniku Općine Kamanje.

Prelazi se na slijedeću točku.

**Ad11) Odluka o dopuni Cjenika pružanja usluga održavanja zelenih površina i parkinga**

Pročelnica je kazala kako se dopunjuje Cjenik pružanja usluga održavanja zelenih površina i parkinga sa stavkom rada stroja kombinirke. Stavka rada stroja kombinirke iznosi 70,00 eura.

Prelazi se na glasanje.

Utvrđuje se da je ova točka dnevnog reda usvojena JEDNOGLASNO, sa 4 glasa ZA.

**Utvrđuje se da je donesena slijedeća**

**ODLUKU**

**o dopuni Cjenika pružanja usluga održavanja zelenih površina i parkinga**

Članak 1.

Ovom Odlukom Općinsko vijeće Općine Kamanje prihvaća dopunu Cjenika pružanja usluga održavanja zelenih površina i parkinga.

Dopuna Cjenika odnosi se na:

|  |  |  |  |
| --- | --- | --- | --- |
| **R.br.** | **Opis** | **Jedinica mjere** | **Cijena bez PDV-a (EUR)** |
| 13. | Rad stroja kombinirke | Sat | 70,00 |

Članak 2.

Ova Odluka o prihvaćanju dopune Cjenika iz članka 1. ove Odluke stupa na snagu osmog dana od dana objave u „Glasniku Općine Kamanje“.

Predsjednik Općinskog vijeća zahvalio je prisutnima te zaključio sjednicu u 20:00 sati.

**Zapisničar: Predsjednik Općinskog vijeća:**

Anita Matešić Štajcer Ivan Lukunić